ROZHODNUTIE KOMISIE
zo 4. decembra 2006
o uzatvorení Rámcovej dohody o viacstrannom jadrovom environmentálnom programe v Ruskej federácii a Protokolu o pohľadávkach, súdnych konaniach a vylúčení zodpovednosti za škodu k Rámcovej dohode o viacstrannom jadrovom environmentálnom programe v Ruskej federácii v mene Európskeho spoločenstva pre atómovú energiu
[oznámené pod číslom K(2006) 5219]
(2006/890/Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva pre atómovú energiu, a najmä na jej článok 101 ods. 2,
keďže:
(1)
Európska komisia sa v súlade so smernicami prijatými rozhodnutím Rady z 10. apríla 2000 zúčastnila rokovaní s Ruskou federáciou o Dohode o viacstrannom jadrovom environmentálnom programe v Ruskej federácii a Protokole o pohľadávkach, súdnych konaniach a vylúčení zodpovednosti za škodu.
(2)
Rámcová dohoda o viacstrannom jadrovom environmentálnom programe v Ruskej federácii (VJEPR) a Protokol o pohľadávkach, súdnych konaniach a vylúčení zodpovednosti za škodu k Rámcovej dohode o VJEPR boli podpísané v Štokholme 21. mája 2003.
(3)
Rámcovú dohodu podpísalo Európske spoločenstvo, Európske spoločenstvo pre atómovú energiu, Nórsko, Švédsko, Dánsko, Fínsko, Belgicko, Francúzsko, Nemecko, Spojené kráľovstvo, Holandsko a Rusko.
(4)
Rámcovou dohodou o VJEPR bol vytvorený multilaterálny právny rámec pre projekty súvisiace s jadrovou problematikou, ktoré uskutočňujú západné krajiny v severozápadnom Rusku, a cieľom Protokolu o pohľadávkach, súdnych konaniach a vylúčení zodpovednosti za škodu je riešiť problematiku zodpovednosti, ktorá vyplýva z aktivít uskutočňovaných v tomto kontexte.
(5)
VJEPR bol vypracovaný na účely uľahčenia projektov v Ruskej federácii zameraných na riešenie problémov v súvislosti s rádioaktívnym odpadom, vyhoreným jadrovým palivom a vyraďovaním jadrových ponoriek a ľadoborcov z prevádzky. Od začiatku sa zameriava na severozápadný región, ale v rámcovej dohode sa konštatuje, že VJEPR možno takisto uplatňovať aj na projekty alebo akúkoľvek inú formu spolupráce v oblastiach jadrových aktivít, vrátane jadrovej bezpečnosti, ak s tým súhlasia príslušné strany.
(6)
Súčasné bilaterálne Memorandum o porozumení podpísané Európskou komisiou v mene Spoločenstiev a Ruskou federáciou v roku 1995, ktoré sa týka implementácie programov technickej pomoci v oblasti jadrovej bezpečnosti a ktoré rieši otázky jadrovej zodpovednosti, sa nebude uplatňovať na projekty v rámci nového nástroja spolupráce v oblasti jadrovej bezpečnosti.
(7)
Všetky členské štáty EÚ, ktoré podpísali rámcovú dohodu, uložili svoje ratifikačné listiny u depozitárov; posledným členským štátom, ktorý ratifikoval rámcovú dohodu v apríli 2006, bolo Spojené kráľovstvo.
(8)
Európske spoločenstvo pre atómovú energiu tak môže uzatvoriť rámcovú dohodu o VJEPR,
PRIJALA TOTO ROZHODNUTIE:
Jediný článok
1. Týmto sa v mene Európskeho spoločenstva pre atómovú energiu uzatvára Rámcová dohoda o viacstrannom jadrovom environmentálnom programe v Ruskej federácii a Protokol o pohľadávkach, súdnych konaniach a vylúčení zodpovednosti za škodu k Rámcovej dohode o viacstrannom jadrovom environmentálnom programe v Ruskej federácii.
2. Text rámcovej dohody a protokolu sa prikladajú k tomuto rozhodnutiu.
Toto rozhodnutie je určené členským štátom.
V Bruseli 4. decembra 2006